CELEX: 32011L0066
Language: lt
Date: 1309478400000
Title: 2011 m. liepos 1 d. Komisijos direktyva 2011/66/ES, kuria iš dalies keičiama Europos Parlamento ir Tarybos direktyva 98/8/EB, į jos I priedą įrašant veikliąją medžiagą 4,5-dichlor-2-oktil-2H-izotiazol-3-oną  Tekstas svarbus EEE

2.7.2011   
            
            
               LT
            
            
               Europos Sąjungos oficialusis leidinys
            
            
               L 175/10
            
         KOMISIJOS DIREKTYVA 2011/66/ES
   2011 m. liepos 1 d.
   kuria iš dalies keičiama Europos Parlamento ir Tarybos direktyva 98/8/EB, į jos I priedą įrašant veikliąją medžiagą 4,5-dichlor-2-oktil-2H-izotiazol-3-oną
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1998 m. vasario 16 d. Europos Parlamento ir Tarybos direktyvą 98/8/EB dėl biocidinių produktų pateikimo į rinką (1), ypač į jos 16 straipsnio 2 dalies antrą pastraipą,
   kadangi:
   
               (1)
            
            
               2007 m. gruodžio 4 d. Komisijos reglamente (EB) Nr. 1451/2007 dėl Europos Parlamento ir Tarybos direktyvos 98/8/EB dėl biocidinių produktų pateikimo į rinką 16 straipsnio 2 dalyje nurodytos 10 metų programos antrojo etapo (2) yra nustatytas veikliųjų medžiagų, kurias reikia įvertinti siekiant nuspręsti, ar reikia įrašyti į Direktyvos 98/8/EB I, IA arba IB priedą, sąrašas. Tame sąraše yra 4,5-dichlor-2-oktil-2H-izotiazol-3-onas.
            
         
               (2)
            
            
               Vadovaujantis Reglamentu (EB) Nr. 1451/2007, pagal Direktyvos 98/8/EB 11 straipsnio 2 dalį buvo įvertinta, ar 4,5-dichlor-2-oktil-2H-izotiazol-3-oną galima naudoti 8-to tipo produktams (medienos antiseptikams), apibrėžtiems tos direktyvos V priede, gaminti.
            
         
               (3)
            
            
               Norvegija buvo paskirta už ataskaitos rengimą atsakinga valstybe nare ir 2008 m. rugsėjo 8 d. Komisijai pateikė kompetentingos institucijos ataskaitą ir rekomendaciją, kaip numatyta Reglamento (EB) Nr. 1451/2007 14 straipsnio 4 ir 6 dalyse.
            
         
               (4)
            
            
               Valstybės narės ir Komisija peržiūrėjo kompetentingos institucijos ataskaitą. Vadovaudamasis Reglamento (EB) Nr. 1451/2007 15 straipsnio 4 dalimi, Biocidinių produktų nuolatinis komitetas 2010 m. gruodžio 16 d. peržiūros išvadas įtraukė į vertinimo ataskaitą.
            
         
               (5)
            
            
               Remiantis atliktais vertinimais galima daryti išvadą, kad biocidiniai produktai, kurių sudėtyje yra 4,5-dichlor-2-oktil-2H-izotiazol-3-ono ir kurie naudojami kaip medienos antiseptikai, turėtų atitikti Direktyvos 98/8/EB 5 straipsnio reikalavimus. Todėl 4,5-dichlor-2-oktil-2H-izotiazol-3-oną galima įrašyti į tos direktyvos I priedą.
            
         
               (6)
            
            
               Sąjungos lygmeniu buvo įvertinti ne visi galimi naudojimo būdai. Todėl reikėtų, kad valstybės narės įvertintų tuos naudojimo būdus arba poveikio scenarijus ir žmonėms bei aplinkos komponentams keliamą riziką, į kuriuos reikiamai neatsižvelgta ES lygmens rizikos analizėje, ir išduodamos produktų autorizacijos liudijimus užtikrintų, kad siekiant nustatytą riziką sumažinti iki priimtino lygio būtų imtasi reikiamų priemonių arba būtų nustatytos specialios sąlygos.
            
         
               (7)
            
            
               Atsižvelgiant į nustatytą žmonių sveikatai keliamą riziką tikslinga reikalauti, kad būtų nustatyta produktų, kuriuos leidžiama naudoti pramonės arba profesionalių naudotojų reikmėms, saugaus naudojimo tvarka ir kad tie produktai būtų naudojami su tinkamomis asmens apsaugos priemonėmis, nebent produkto autorizacijos liudijimo paraiškoje įrodoma, kad produktą naudojant pramonės arba profesionalių naudotojų reikmėms riziką galima sumažinti iki priimtino lygio kitomis priemonėmis.
            
         
               (8)
            
            
               Atsižvelgiant į nustatytą vandens ir sausumos komponentams keliamą riziką tikslinga reikalauti, kad ką tik apdorota mediena būtų laikoma po stogu arba ant nepralaidaus kieto pagrindo, arba ir po stogu, ir ant kieto nepralaidaus pagrindo, o bet koks nutekėjęs produktų, kurių sudėtyje yra 4,5-dichlor-2-oktil-2H-izotiazol-3-ono ir kurie naudojami kaip medienos antiseptikai, kiekis būtų surenkamas ir pakartotinai panaudojamas arba pašalinamas.
            
         
               (9)
            
            
               Nustatyta, kad nepriimtina rizika aplinkai kyla tada, kai su žeme nesiliečiančią įvairiais būdais naudojamą apdorotą medieną arba nuolat veikia orai, arba ji nuo orų poveikio apsaugota, bet ją dažnai veikia drėgmė (OECD nustatyta 3 naudojimo klasė (3)), ir tada, kai mediena liečiasi su gėlu vandeniu (OECD nustatyta 4 naudojimo klasė (4)). Todėl turėtų būti reikalaujama neleisti tokių produktų naudoti medienai, skirtai tokioms reikmėms, apdoroti, nebent būtų pateikta duomenų, kuriais įrodoma, kad produktas atitiks Direktyvos 98/8/EB 5 straipsnio ir VI priedo reikalavimus, jei reikia – taikant atitinkamas rizikos mažinimo priemones.
            
         
               (10)
            
            
               Svarbu, kad šios direktyvos nuostatos būtų vienu metu taikomos visose valstybėse narėse ir taip užtikrinama, kad biocidiniams produktams, kuriuose yra veikliosios medžiagos 4,5-dichlor-2-oktil-2H-izotiazol-3-ono, būtų sudarytos vienodos rinkos sąlygos ir kad tinkamai veiktų biocidinių produktų rinka.
            
         
               (11)
            
            
               Veiklioji medžiaga turėtų būti įrašyta į Direktyvos 98/8/EB I priedą praėjus tinkamam laikotarpiui, per kurį valstybės narės ir suinteresuotosios šalys galėtų pasirengti laikytis naujų dėl medžiagos įrašymo atsiradusių reikalavimų ir kuris leistų dokumentus parengusiems pareiškėjams pasinaudoti visu 10 metų duomenų apsaugos laikotarpiu, pagal Direktyvos 98/8/EB 12 straipsnio 1 dalies c punkto ii papunktį prasidedančiu medžiagos įrašymo dieną.
            
         
               (12)
            
            
               Įrašius medžiagą, valstybėms narėms turėtų būti nustatytas tinkamas laikotarpis Direktyvos 98/8/EB 16 straipsnio 3 daliai įgyvendinti.
            
         
               (13)
            
            
               Todėl Direktyva 98/8/EB turėtų būti atitinkamai iš dalies pakeista.
            
         
               (14)
            
            
               Šioje direktyvoje numatytos priemonės atitinka Biocidinių produktų nuolatinio komiteto nuomonę,
            
         PRIĖMĖ ŠIĄ DIREKTYVĄ:
   1 straipsnis
   Direktyvos 98/8/EB I priedas iš dalies keičiamas pagal šios direktyvos priedą.
   2 straipsnis
   Perkėlimas į nacionalinę teisę
   1.   Valstybės narės ne vėliau kaip iki 2012 m. birželio 30 d. priima ir paskelbia įstatymus ir kitus teisės aktus, būtinus, kad būtų laikomasi šios direktyvos.
   Tas nuostatas jos taiko nuo 2013 m. liepos 1 d.
   Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
   2.   Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
   3 straipsnis
   Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
   4 straipsnis
   Ši direktyva skirta valstybėms narėms.
   
      Priimta Briuselyje 2011 m. liepos 1 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 123, 1998 4 24, p. 1.
   
      (2)  OL L 325, 2007 12 11, p. 3.
   
      (3)  OECD dokumentų serija dėl išmetimo scenarijų, Nr. 2, Medžio antiseptikų išmetimo scenarijų dokumentas, 2 dalis, p. 64 (angl. OECD series on emission scenario documents, Number 2, Emission Scenario Document for Wood Preservatives, part 2, p. 64).
   
      (4)  Ten pat.
   
      PRIEDAS
      Direktyvos 98/8/EB I priedas papildomas šiuo įrašu:
      
         
                     Nr.
                  
                  
                     Bendrinis pavadinimas
                  
                  
                     IUPAC pavadinimas
                     Identifikacijos numeriai
                  
                  
                     Minimali veikliosios medžiagos koncentracija į rinką pateikiamame biocidiniame produkte
                  
                  
                     Įtraukimo data
                  
                  
                     Atitikties 16 straipsnio 3 dalies nuostatoms terminas (išskyrus produktus, kuriuose yra daugiau negu viena veiklioji medžiaga; tokiems produktams atitikties 16 straipsnio 3 dalies nuostatoms terminas yra data, nurodyta paskutiniame sprendime dėl jame esančių veikliųjų medžiagų įtraukimo)
                  
                  
                     Įrašo galiojimo pabaiga
                  
                  
                     Produkto tipas
                  
                  
                     Specialiosios nuostatos (1)
                     
                  
               
                     „44
                  
                  
                     4,5-dichlor-2-oktil-2H-izotiazol-3-onas
                  
                  
                     4,5-dichlor-2-oktilizotiazol-3(2H)-onas
                     EB Nr.: 264-843-8
                     CAS Nr.: 64359-81-5
                  
                  
                     950 g/kg
                  
                  
                     2013 m. liepos 1 d.
                  
                  
                     2015 m. birželio 30 d.
                  
                  
                     2023 m. birželio 30 d.
                  
                  
                     8
                  
                  
                     Pagal 5 straipsnį ir VI priedą vertindamos produkto autorizacijos liudijimo paraišką, valstybės narės įvertina naudojimo būdus arba poveikio scenarijus ir žmonėms bei aplinkos komponentams keliamą riziką, kurie nebuvo tinkamai įvertinti atliekant Sąjungos rizikos vertinimą, jei to reikia konkretaus produkto atveju.
                     Neleidžiama produktais apdoroti medienos, kurią nuolat veiks orai arba kuri nuo orų poveikio bus apsaugota, bet ją dažnai veiks drėgmė, arba kuri liesis su gėlu vandeniu, nebent būtų pateikta duomenų, kuriais įrodoma, kad produktas atitiks 5 straipsnio ir VI priedo reikalavimus, jei reikia – taikant atitinkamas rizikos mažinimo priemones.
                     Valstybės narės užtikrina, kad autorizacijos liudijimai būtų išduodami tik jei laikomasi šių sąlygų:
                     
                                 1)
                              
                              
                                 Jei produkto autorizacijos liudijimo paraiškoje nėra įrodoma, kad riziką produktą naudojantiems pramonėje ir (arba) profesionaliems naudotojams galima sumažinti iki priimtino lygio kitomis priemonėmis, nustatoma produktų, kuriuos leidžiama naudoti pramonės arba profesionalių naudotojų reikmėms, saugaus naudojimo tvarka ir tie produktai naudojami su tinkamomis asmens apsaugos priemonėmis.
                              
                           
                                 2)
                              
                              
                                 Leidžiamų produktų etiketėse ir, jei numatyta, saugos duomenų lapuose nurodoma, kad ką tik apdorota mediena po apdorojimo turi būti laikoma po stogu arba ant nepralaidaus kieto pagrindo ir po stogu, kad būtų išvengta tiesioginio nutekėjimo į dirvožemį arba vandenį, o nutekėjęs kiekis privalo būti surinktas ir naudojamas pakartotinai arba pašalinamas.“
                              
                           
               
      
         (1)  Vertinimo ataskaitų turinys ir išvados, reikalingi VI priedo bendriesiems principams įgyvendinti, pateikiami Komisijos interneto svetainėje http://ec.europa.eu/comm/environment/biocides/index.htm